b'\n_START_ARTICLE_\nKatodini\xc5\xb3 spinduli\xc5\xb3 vamzdis\n_START_PARAGRAPH_\nKatodini\xc5\xb3 spinduli\xc5\xb3 vamzdis (angl. Cathode Ray Tube, CRT)\xc2\xa0\xe2\x80\x93 elektronin\xc4\x97 lempa, elektrovakuuminis prietaisas, kuriame fosforescuojan\xc4\x8diame ekrane vaizd\xc4\x85 kuria elektron\xc5\xb3 pluo\xc5\xa1telis (elektronai anks\xc4\x8diau buvo vadinami katodiniais spinduliais, angl. cathode ray)._NEWLINE_Tok\xc4\xaf vamzd\xc4\xaf sudaro didel\xc4\x97 vakuumin\xc4\x97 kolba, kurios gale yra elektron\xc5\xb3 \xc5\xa1altinis (srov\xc4\x97s kaitinamas si\xc5\xablas). Kolboje sukuriami elektriniai ir magnetiniai laukai elektronus \xc4\xafgreitina ir sufokusuoja \xc4\xaf pluo\xc5\xa1tel\xc4\xaf, kuris greitai \xe2\x80\x9eb\xc4\x97ga\xe2\x80\x9c kitoje kolbos pus\xc4\x97je esan\xc4\x8diu ekrano pavir\xc5\xa1iumi. Ekrano pavir\xc5\xa1ius i\xc5\xa1 vidaus padengtas med\xc5\xbeiaga, kuri \xc5\xa1vyti \xc4\xaf j\xc4\x85 atsitrenkiant pagreitintiems elektronams.\n_START_SECTION_\nTr\xc5\xabkumai\n_START_PARAGRAPH_\nKadangi vaizd\xc4\x85 formuoja b\xc4\x97gantis ta\xc5\xa1kas, vaizdas monitoriuje \xc5\xa1iek tiek mirga, vargindamas akis. \xc5\xa0is mirg\xc4\x97jimo efektas ma\xc5\xbeesnis esant didesniam vaizdo atnaujinimo da\xc5\xbeniui. Pardav\xc4\x97jai teigia, es\xc4\x85 100 Hz (kadr\xc5\xb3 per sekund\xc4\x99) mirg\xc4\x97jimo akis jau nepastebi. Ta\xc4\x8diau tuomet elektron\xc5\xb3 pluo\xc5\xa1telis turi jud\xc4\x97ti labai greitai, tod\xc4\x97l tokie monitoriai darosi sud\xc4\x97tingi ir brang\xc5\xabs. Kita i\xc5\xa1eitis\xc2\xa0\xe2\x80\x93 panaudoti liuminofor\xc4\x85, kuris \xc5\xa1vyt\xc4\x97t\xc5\xb3 ilgiau, negu yra veikiamas elektron\xc5\xb3 pluo\xc5\xa1to. Ta\xc4\x8diau tokiu atveju ekrane lieka judan\xc4\x8dio vaizdu \xc5\xa1e\xc5\xa1\xc4\x97liai ir jis daugeliui vartotoj\xc5\xb3 nepatogus._NEWLINE_\xc4\xae stikl\xc4\x85 atsitrenkiantys \xc4\xafsib\xc4\x97g\xc4\x97j\xc4\x99 elektronai, prarasdami energij\xc4\x85, spinduliuoja kenksmingus rentgeno spindulius. Tobulinant CRT konstrukcij\xc4\x85, stengiamasi spinduliavim\xc4\x85 suma\xc5\xbeinti, bet visgi jis n\xc4\x97ra lygus nuliui. Daugiau spinduliuoja dideli, spalvot\xc4\x85 vaizd\xc4\x85 rodantys CRT, nes juose elektronus tenka labiau \xc4\xafgreitinti._NEWLINE_Elektron\xc5\xb3 nukreipimui ir \xc4\xafgreitinimui naudojami galingi elektromagnetiniai laukai, kurie irgi kenkia sveikatai. Kuo didesnis ekranas, tuo \xc5\xa1ie laukai stipresni._NEWLINE_CRT naudoja daug elektros energijos._NEWLINE_CRT darbui reikalinga auk\xc5\xa1ta elektrin\xc4\x97 \xc4\xaftampa, kuri, pa\xc5\xbeeidus monitoriaus korpus\xc4\x85, yra pavojinga gyvybei._NEWLINE_CRT yra didelis ir gana pavojingas (jei d\xc5\xab\xc5\xbeta vakuumin\xc4\x97 kolba) prietaisas.'